SKRIFTLIG FORESPØRGSEL E-0715/03

af Rosa Miguélez Ramos (PSE) til Rådet

(11. marts 2003)

Om: Prestige: Strengere straffe for miljøovertrædelser og havforurening

Katastrofen som følge af olietankskibet Prestiges forlis kræver kraftige reaktioner for at undgå en gentagelse af denne type ulykker. En række organisationer kræver strengere straffe for miljøovertrædelser og havforurening.

Spansk presse (La Voz de Galicia, 4. februar 2003, s. 6) henviser til en møde mellem justitsministrene fra Spanien, Italien og Frankrig, hvor disse besluttede at støtte initiativerne fra Rådet for Den Europæiske Union og styrke retsforfølgningen af personer, der er involveret i forurening af de europæiske kyster.

Hvilke initiativer er drøfter Rådet, eller agter det at iværksætte i denne forbindelse?

Svar

(29. september 2003)

Som reaktion på olietankskibet Prestiges forlis vedtog Rådet (transport, telekommunikation og energi) den 6. december 2002 et sæt konklusioner om søfartssikkerhed og forebyggelse af forurening. Ved den lejlighed bifaldt Rådet med henvisning til Kommissionens meddelelse af 3. december 2002 om skærpelse af sikkerheden til søs efter olietankeren Prestiges forlis, at Kommissionen agter at fremlægge et forslag for at sikre, at enhver, der forårsager eller medvirker til en forureningsulykke ved udvisning af grov uagtsomhed, skal idømmes passende sanktioner. Det Europæiske Råd den 12.-13. december 2002 i København så også med tilfredshed på Kommissionens intention om at undersøge behovet for yderligere specifikke foranstaltninger, bl.a. foranstaltninger vedrørende ansvar og dermed forbundne sanktioner for at imødegå følgerne af Prestiges forlis. Rådet har for nylig modtaget et forslag fra Kommissionen til Europa-Parlamentets og Rådets direktiv om forurening fra skibe og om indførelse af sanktioner, herunder strafferetlige sanktioner, for ulovlig forurening. Desuden vedtog Rådet den 27. januar 2003 en rammeafgørelse om strafferetlig beskyttelse af miljøet. Rammeafgørelsen sikrer, at medlemsstaterne får vidtrækkende kompetence med hensyn til miljøkriminalitet for at hindre, at fysiske eller juridiske personer undgår retsforfølgning alene fordi en overtrædelse ikke er begået på deres område.

I forslaget til direktiv, som Kommissionen forelagde for Rådet i marts 2003, sigter den mod to hovedformål:

- at omskrive de internationale regler for forurening fra skibe til fællesskabsret og udarbejde detaljerede regler for håndhævelse af nævnte regler;

- at fastslå, at overtrædelse af reglerne for udtømning betragtes som en strafbar handling, samt at udarbejde retningslinjer for, hvilke sanktioner der kan pålægges.

Efter Kommissionens mundtlige forelæggelse af forslaget for Rådet (transport, telekommunikation og energi) den 27. marts 2003 har Rådet nu påbegyndt den tekniske gennemgang af forslaget, og reagerer hermed på opfordringen fra Det Europæiske Råd den 20.-21. marts 2003 i Bruxelles om inden udgangen af 2003 at vedtage en ordning med sanktioner, herunder strafferetlige sanktioner over for havforurening, på det rigtige retsgrundlag. Desuden har Kommissionen for nylig forelagt et forslag til Rådets rammeafgørelse om styrkelse af de strafferetlige rammer for bekæmpelsen af forurening fra skibe.

Det ærede parlamentsmedlem kan være forsikret om, at det enkeltskrogede olietankskib Prestiges forlis ud for Galiciens kyst den 19. november 2002 har engageret de europæiske institutioner i en samlet indsats for at bekæmpe følgerne af den massive forurening ved en sådan katastrofe.

Desuden vedtog Rådet (miljø) på samlingen den 4. marts 2003 under hensyntagen til Kommissionens, Spaniens og Frankrigs rapporter konklusioner om en strategi til at beskytte og bevare havmiljøet og opfordrede navnlig Kommissionen til om nødvendigt at medtage yderligere foranstaltninger vedrørende søtransportsikkerhed for at beskytte havmiljøet, og overveje dertil knyttede spørgsmål om ansvar og sanktioner, hvis det er relevant.